**A szegény ember kilenc tyúkja és kakasa**

Hol volt, hol nem volt, volt egyszer egy szegény ember és egy szegény asszony. Azoknak annyi gyermekük volt, mint a rosta lika, még eggyel több. A szegény embernek volt két ökröcskéje, s mindennap elment az erdőbe szántogatni. Egyszer ahogy szántogat, hall valami sírást.

* Mak-mak-mak!

Egy akkora nagy medve verekedett egy akkora kis nyúllal. Nagyot kacagott a szegény ember, mikor ezt meglátta, de erre megharagudott a medve.

* Na megállj, te szegény ember, most megeszlek téged is, az ökreidet is!

Megijedt erre a szegény ember.

* Jaj, medve, ne egyél meg! Nekem otthon sok-sok gyermekem van, s ha én nem szántom fel a földet, nem lesz búza akkor, s mit esznek a kisgyermekek?

Várjál estig, estig szántogatok, s este gyere ide, s akkor megehetsz engemet is s az ökröket is.

* Jól van – mondja a medve, s elment be az erdőbe.

A szegény ember szántogatott tovább, de olyan bánatos volt, hogy nem is tudta, mit csináljon bánatában. Ahogy ott búsul, arra jön egy róka.

* Hallod-e, te szegény ember, mért búsulsz olyan erőst?
* Hogyne búsulnék – s elmondta, hogy hogy járt.
* Hát te ezért egyet se búsulj! Mit adsz nekem, ha én neked adok egy jó tanácsot? Van-e valami baromfi a házatoknál?
* Vanni éppen van. A feleségemnek van kilenc tyúkja s egy kakasa.
* Hát hogyha te azt mind nekem adod, akkor én segítek rajtad.
* Neked adom, este jöhetsz utána.
* Tudod, szegény ember, én estefelé egy kicsit hamarabbacska ide jövök, s bebújok egy bokorba. Mikor a medve idejön, hogy tégedet megegyen, s az ökröket, akkor én… (suttogni kezd) … Jó lesz így?
* Jó.
* Brumm-brumm, na, szegény ember, eljöttem, megeszlek téged s az ökreidet.
* Jól van – egyél meg! Tü-tü-tü… tü-tü-tü…
* Mi teszen úgy, szegény ember?
* Én nem tudom, biztosan jönnek a vadászok, meg akarnak téged lőni.
* Jaj-jaj, bújtass el valahová, én úgy félek!
* Itt van egy zsák, bújjál bele!

Hamar belebújt a medve, a szegény ember, jól bekötötte, s akkor kibújt a bokorból a róka, odament, megtapogatta a zsákot.

* Mi van ebben a zsákban, te szegény ember?
* Hát egy szenestuskó.
* Nem hiszem én azt el!
* De az van benne.
* Hát ha szenestuskó, vágd bele a fejszédet!

A szegény ember, zsupsz, fejszefokkal fejbe verte a medvét. Megdöglött azon nyomban.

* Na, te szegény ember, megígérted, hogy adsz nekem kilenc tyúkot s egy kakast. Én este elmegyek utána.

Hazament a szegény ember, kifogta az ökröket, bement, megvacsorált, lefeküdtek.

Egyszer csak kopogtat valaki.

* Tessék, ki az?
* Én vagyok, a róka, eljöttem a kilenc tyúkért s a kakasért.
* Jól van, várjál, felkelek, felöltözöm – pedig esze ágába se volt, hogy felöltözzön. Azt mondja a gyermekeinek: - Ugassatok! Na! Ugassatok! Hö-hö-hö-ha-ha-ha-huhu-huuu.
* Hát ez mi?
* Ó, hát, lefekvés előtt véletlenül nyitva felejtettük az ajtót, s bejött egy csomó kutya az ágy alá. Most megérezték a szagodat, s ki akarnak rontani.
* Jaj, ja, jaj, fog meg őket, szegény ember, hogy tudjak elfutni.
* Hangosabban ugassatok!
* Hu-hu…
* Megállj, róka, én is tanultam tőled valamit! – mondta a szegény ember, avval a falnak fordult, s úgy aludt, mint a bunda.

Még ma is boldogan él a feleségével, ha azóta meg nem halt.